Sekarotuisia marsuja: vasemmalla punasilmäinen keltainen (*self saffron*) ja oikealla mustasilmäinen agutin-, keltaisen- ja valkoisenkirjava (*lemon agouti, buff and white*).
**Marsuille** on jalostettu suuri määrä erilaisia värityksiä. Lajin alkuperäisen värityksen uskotaan olevan mustatikattu ruskea eli *golden agouti*. Marsujen värit voidaan jakaa mustan ja punaisen sarjan väreihin sekä valkoisiin. Joistain värityksistä on olemassa myös punasilmäinen muunnos, joka lasketaan omaksi värikseen. Sileäkarvaisilla marsuilla jalostetaan kutakin väritystä ja kuviota omana muunnoksenaan, kun taas pitkä- ja karkeakarvaisilla roduilla turkin värillä ei ole merkitystä.

Näyttelyissä marsun väriä arvioidessa kiinnitetään huomiota värin oikeaan sävyyn, tasaisuuteen ja siihen, että karvat ovat tyvestä asti oikeanväriset. Kuvioiduilla marsuilla ensisijainen arvosteluperuste on kuvion laatu, joskin myös värisävyt arvostellaan.

Marsun väri ilmoitetaan perinteisesti siten, että ensin mainitaan silmien väri (jos värityksestä on sekä tumma- että punasilmäinen versio) ja sitten värin ja kuvion nimi. Yksivärisestä marsusta voidaan käyttää kuvionimeä *self*. Kuvionimeä käytetään vain, jos väritys vastaa kuvion standardia. Esimerkiksi standardinvastainen dutch-kuvioinen marsu, jonka mustat alueet ovat brindlejä, ei ole "brindle dutch" vaan "brindle and white". Kirjavilla marsuilla värit ilmoitetaan runsausjärjestyksessä runsaimmasta alkaen. Esimerkiksi:

* pink eyed white
* self black
* lemon argente and white
* white, lilac, cream.

Värit
-----

Lilac and white sheltie näyttelyissä. Valkoista naamassa.
### Musta sarja

**Black**: Täysmusta marsu. Silmät, turkki, kynnet ja anturat ovat sysimustat.
**Chocolate**: Suklaanruskea marsu. Silmät rubiininpunaiset, iho suklaanruskea. Erityisesti pitkäkarvaisilla marsuilla väri voi haalistua jopa hopeanharmaaksi.
**Grey**: Tummanharmaa marsu. Silmät rubiininpunaiset, iho tummanharmaa.
**Lilac**: Vaaleanharmaa marsu. Silmät punaiset, iho liilahtava tai harmaa.
**Beige**: Vaaleanruskea, sävyltään lämmin marsu. Silmät punaiset. Iho vaaleanpunainen tai vaaleanruskea.
Buff nuori marsu.
### Punainen sarja

**Red**: Tumman syvän punainen marsu. Silmät rubiininpunaiset, iho tumma punaruskea.
**Dark eyed golden**: Kullanvärinen marsu. Silmät tummat, iho ruskea tai vaaleanpunainen. Näyttelymarsun turkin väri ei saisi vivahtaa keltaiseen, punaiseen tai messinkiin.
**Pink eyed golden**: Silmät punaiset. Turkki kullanvärinen, iho vaaleanpunainen.
**Buff**: Vaalean kullanruskea marsu. Silmät tummat, iho vaaleanpunainen tai turkin sävyinen. Ihossa voi esiintyä tummaa pigmenttiä, mutta se on näyttelyeläimillä virhe.
**Saffron**: Sahraminkeltainen marsu. Silmät punaiset, iho vaaleanpunainen.
**Cream**: Kermankeltainen marsu. Silmät rubiininpunaiset, iho vaaleanpunainen. Voi esiintyä virheeksi luettavaa tummaa pigmenttiä ihossa.
**Lemon**: Kermankeltainen marsu. Silmät punaiset, iho vaaleanpunainen.
### Valkoiset

**Dark eyed white** eli **DEW**: Puhtaanvalkoinen marsu. Silmät tummat, iho vaaleanpunainen.
**Pink eyed white** eli **PEW**: Puhtaanvalkoinen marsu. Silmät punaiset, iho vaaleanpunainen.

Kuviot
------

Self
Self tarkoittaa tasaväristä marsua, joka ei ole tikattu, sekavärinen eikä tan- tai valkokuvioinen. Väritys ilmoitetaan yleensä muodossa self ja värin nimi, esimerkiksi self saffron tai self dark eyed white. Rotumarsuilla pyritään mahdollisimman tasalaatuiseen ja selkeästi muista erottuvaan värisävyyn, "lemmikkitasoisilla" tai sekarotuisilla sävy voi kuitenkin vaihdella tai olla epämääräinen vaikka yksilö olisi geneettisesti self.

Tikatut kuviot (nonself agouti ja argente, self agouti ja argente)
**Nonself agouti** ja **nonself argente**: "Tikattu" kaksivärinen marsu. Tikatuissa karvoissa juuri ja kärki ovat samaa väriä, keskiosa toista. Nonself agouti ja nonself argente ovat mahasta yksivärisiä, muutoin kauttaaltaan tikattuja. Agoutilla on mustat silmät, argentella punaiset. Useita eri väriyhdistelmiä.

**Self agouti** ja **self argente**: Kuten nonself agouti ja nonself agouti, mutta marsu on kauttaaltaan tikattu.

Tikattujen marsujen väritysten nimeäminen poikkeaa osittain tasaväristen marsujen värinimistä:

* **golden agouti**: karva mustaa ja punaista. Silmät tummat, iho musta.
* **buff agouti**: karva mustaa ja keltaista. Silmät mustat, iho musta.
* **lemon agouti**: karva mustaa ja kermanvaaleaa. Silmät tummat, iho musta.
* **silver agouti**: karva mustaa ja valkoista. Silmät rubiininpunaiset, iho musta.

* **orange agouti**: karva suklaanruskeaa ja kullanväristä. Silmät rubiininpunaiset, ihgo ruskeansävyinen vaaleanpunainen.
* **saffron agouti**: karva suklaanruskeaa ja keltaista. Silmät rubiininpunaiset, iho ruskeansävyinen vaaleanpunainen.
* **cream agouti**: karva suklaanruskeaa ja kermanvaaleaa. Silmät rubiininpunaiset, iho ruskeansävyinen vaaleanpunainen.
* **cinnamon agouti**: karva suklaanruskeaa ja valkoista. Silmät rubiininpunaiset, iho ruskeansävyinen vaaleanpunainen.

* **golden argente**: karva vaaleanharmaata ja kullanväristä. Silmät punaiset, iho harmahtava tai vaaleanpunainen.
* **buff argente**: karva vaaleanharmaata ja keltaista. Silmät punaiset, iho harmahtava tai vaaleanpunainen.
* **lemon argente**: karva vaaleanharmaata ja kermanvaaleaa. Silmät punaiset, iho harmahtava tai vaaleanpunainen.
* **silver argente**: karva vaaleanharmaata ja valkoista. Silmät punaiset, iho harmahtava tai vaaleanpunainen.

* **orange argente**: karva suklaanruskeaa ja valkoista. Silmät rubiininpunaiset, iho ruskeansävyinen vaaleanpunainen.
* **saffron argente**: karva vaaleanruskeaa ja keltaista. Silmät punaiset, iho vaaleanpunainen tai vaaleanruskea.
* **cream argente**: karva vaaleanruskeaa ja kermanvaaleaa. Silmät punaiset, iho vaaleanpunainen tai vaaleanruskea.
* **cinnamon argente**: karva vaaleanruskeaa ja valkoista. Silmät punaiset, iho vaaleanpunainen tai vaaleanruskea.

Tan, fox ja otter
**Tan**: Merkkivärinen marsu, jolla on pohjavärissä kullanruskeaa väriä(*golden*) merkkeinä. Enimmäkseen tumma marsu, jolla on kullanruskeaa vatsassa, leuassa sekä sierainten ja silmien ympärillä, lisäksi pilkut silmien yläpuolella (*peaspotit* eli "piipottimet") ja tikkausta kyljissä. Pohjaväri voi olla mikä tahansa mustan sarjan standardiväri eli black, chocolate, grey, lilac tai beige. Ihanteellisessa kuviossa piipottimet ja silmärenkaat ovat selkeät, kylkitikki eroottuu selkeänä puoliväliin marsun korkeutta ja vatsa on tasaisen merkkivärinen; kuviot eivät ole kuitenkaan liian suuret tai sulaudu toisiinsa, ja marsu on kuvioita ja kylkitikkejä lukuun ottamatta puhdas pohjaväriltään. Värityksen nimitys muodostuu pohjavärin nimestä ja sanasta tan esimerkiksi grey tan.

**Fox**: merkkivärinen kuten tan, merkit mahdollisimman puhtaanvalkoiset. Pohjaväreinä hyväksytään samat kuin tanilla.

**Otter**: merkkivärinen kuten tan, merkit vaaleankeltaiset (cream). Pohjaväreinä hyväksytään samat kuin tanilla.

Sekaväriset (brindle, magpie, roan)
**Brindle**: mustan ja punaisen sarjan värisiä karvoja tasaisesti sekaisin. Suomessa brindle-marsuksi luetaan ainoastaan mustasilmäinen musta-punainen.

**Magpie**: Kansainvälinen nimitys mustapunaiselle brindlelle.

**Roan**: Sekavärinen marsu, jonka pää, korvat ja jalat ovat tasaisesti jotain standardiväriä, rungossa pohjaväriin sekoittuu tasaisesti valkoisia karvoja. Joidenkin maiden rotumääritelmä edellyttää otsalta kuonoon kulkevaa valkoista läsiä. Kuvion aiheuttavaan geenitekijään liittyy resessiivisesti periytyvä letaali oireyhtymä. Kahden roanin tai roanin ja dalmatialaisen parituksesta voi syntyä poikasia, joilla on aistihäiriöitä tai epämuodostumia.

Himalayan
**Himalayan**: valkoisena syntyvä marsu, jolla vartalon ääriosat (kuono, korvat ja jalat) tummuvat poikasen varttuessa. Silmät ovat punaiset. Tumma kuvio on sitä laajempi mitä viileämmässä yksilö elää. Värilliset kohdat voivat olla väriltään beigestä mustaan, suomalainen standardi sallii vain mustan tai suklaan. Hyvän näyttelyhimalayanin värilliset alueet ovat samaa sävyä ja mahdollisimman laajat.
Kirjavat (bicolor, tortoiseshell, tricolor, tortoiseshell and white, dalmatian, dutch, harlekiini)
**Bicolor**: kaksivärinen marsu; molempien värien tulee näyttelymarsulla olla standardin hyväksymiä ja esiintyä selkeästi toisistaan erottuvina alueina. Kuvion ihanne on tasaväriset, selkeämuotoiset, suorareunaiset värialueet, jotka muodostavat ruutukuvion. Värien tulisi olla mahdollisimman lähellä kyseisen värin ihannetta.

**Tortoiseshell**: mustapunainen (black ja red) bicolor. Ihanteena samanlainen selkeä- ja suorarajainen "ruudullinen" kuvio kuin bicolorilla.

**Tricolor**: kolmivärinen marsu; kaikki värit standardin hyväksymiä ja esiintyvät selkeästi toisistraan erottuvina alueina. Ihanteena samanlainen selkeä- ja suorarajainen "ruudullinen" kuvio kuin bicolorilla. Värien tulisi olla mahdollisimman lähellä kyseisen värin ihannetta, kolmas väri on aina valkoinen.

**Tortoiseshell and white**: mustapunavalkoinen (black ja red sekä valkoinen) tricolor eli nimensä mukaisesti valkokirjava tortoiseshell. Ihanteena samanlainen selkeä- ja suorarajainen "ruudullinen" kuvio kuin bicolorilla.

**Dalmatian**: Valkokirjava marsu, jonka toinen väri on jokin standardiväreistä. Pää on värillinen, otsalta kuonolle kulkee valkoinen läsi. Vartalo on valkoinen värillisin pilkuin, jalat ovat värilliset. Kuvion aiheuttavaan geenitekijään liittyy resessiivisesti periytyvä letaali oireyhtymä. Kahden roanin tai roanin ja dalmatialaisen parituksesta voi syntyä poikasia, joilla on aistihäiriöitä tai epämuodostumia. 

**Dutch**: Valkokirjava marsu, jonka toinen väri on jokin standardiväreistä. Pää on värillinen, otsalta kuonolle kulkee valkoinen alaspäin levenevä läsi. Kaula, rinta, etujalat ja rungon etuosa ovat valkoiset, rungon peräosa värillinen. Takajalkojen kärjet ovat valkoiset. Dutch-marsujen rotumääritelmä hyväksyy yhdeksän eri väritystä. Ihanneyksilöllä kuviointi on tarkkarajainen ja symmetrinen, eikä läsin tai takajalkojen sukkien tulisi olla liian laajat.

**Harlekiini**: vartalo jakautuu ruuduittain keltaiseen ja mustaan tai suklaanruskeaan (*chocolate*). Pää on tasaisesti jakautunut kahteen väriin.

Katso myös
----------

* Hevosten värit
* Koirien värit

Lähteet
-------

1. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49  Marsurodut *marsut.net*. Viitattu 11.1.2013.
2. 1 2  Marsurodut *marsut.net*. Viitattu 19.1.2011.
3. 1 2 3 4 5 6 7 8 9 10 11 12 13 14 15 16 17 18  Guinea pig Colours *madelinedyer.com*. Viitattu 19.1.2011.